**Κατάπτωση συνόλου των ποινικών ρητρών οριστικά έκπτωτου αναδόχου**

Ημερομηνία υποβολής **: *20/04/2024***

**Ερώτηση:**

Κύριε Παπασταμάτη καλημέρα,

σύμφωνα με τα αναφερόμενα στο **άρθρο 160 Ν4412 παρ 10 (προ Ν4782)** ισχύουν τα κάτωθι:

***10.Κατά του οριστικά έκπτωτου αναδόχου επέρχονται αθροιστικά οι εξής συνέπειες, τις οποίες υποχρεούται να υλοποιήσει η διευθύνουσα υπηρεσία εντός μηνός από την οριστικοποίηση της έκπτωσης:***

*α) Καθίσταται άμεσα απαιτητό το αναπόσβεστο μέρος της προκαταβολής, προσαυξημένο με τους νόμιμους τόκους, και εισπράττεται από τον κύριο του έργου με κατάπτωση ανάλογου ποσού της αντίστοιχης εγγύησης.*

*β) Καταπίπτει υπέρ του κυρίου του έργου, ως ειδική ποινική ρήτρα, το σύνολο των εγγυήσεων για την καλή εκτέλεση του έργου, όπως ορίζονται στο άρθρο 72, περί εγγυήσεων, και κατά μέγιστο μέχρι το υπολειπόμενο προς κατασκευή ποσό της σύμβασης και εφόσον ληφθεί υπόψη προς επιστροφή αρνητικός λογαριασμός.*

***γ) Καταπίπτει το σύνολο των ποινικών ρητρών που προβλέπονται για την υπέρβαση της συνολικής προθεσμίας περαίωσης του έργου και για τις τμηματικές προθεσμίες. Οι ποινικές ρήτρες περιλαμβάνονται στον εκκαθαριστικό λογαριασμό της έκπτωτης εργολαβίας.***

Η ερώτηση είναι, η εξής;

Έναν ανάδοχο τον κηρύττουμε έκπτωτο μέσα στην Προθεσμία εκτέλεσης του έργου, Δηλαδή

* πριν να εκπνεύσει η προθεσμία εκτέλεσης του έργου ή
* κατά την διάρκεια που έχει ληφθεί απόφαση για την εκτέλεση εργασιών εντός του χρονικού διαστήματος - στο οποίο αντιστοιχεί η Οριακή προθεσμία

Στο έργο δεν έχουμε τμηματικές προθεσμίες

Συνεπώς, αυτό που δεν καταλαβαίνω είναι;

πως είναι δυνατόν, να βγει απόφαση για την κατάπτωση ποινικών ρητρών, εφαρμόζοντας το παρακάτω:

* Καταπίπτει το σύνολο των ποινικών ρητρών που προβλέπονται για την υπέρβαση της συνολικής προθεσμίας περαίωσης του έργου
* πως είναι δυνατόν, να εφαρμοστεί το παραπάνω, ΑΦΟΥ ο ανάδοχος δεν έχει κάνει καμία υπέρβαση της ΣΥΝΟΛΙΚΗΣ προθεσμίας περαίωσης του έργου, όταν τον κηρύττω έκπτωτο

**Απάντηση:**

Καταρχάς :

Η περίπτωση στην οποία αναφέρεστε αφορά την περίπτωση Έκπτωσης Αναδόχου λόγω υπέρβασης της συνολικής προθεσμίας περαίωσης του έργου.

Επιπρόσθετα, ο Νομοθέτης έχει θέσει την εξής δικλείδα ασφαλείας:

Σύμφωνα με την περ. (γ’) παρ. 2 Άρθρου 160 *(«Έκπτωση αναδόχου»),* η διαδικασία έκπτωσης κινείται υποχρεωτικά κατά του αναδόχου, αν συντρέχει μία από τις παρακάτω περιπτώσεις:

περ. (γ’)…….*Κατ’ εξαίρεση, αν η εκτέλεση των εργασιών καθυστερεί, αλλά ο ανάδοχος έχει ήδη εκτελέσει εργασίες που αντιστοιχούν σε ποσοστό τουλάχιστον ογδόντα τοις εκατό (80%) του συμβατικού αντικειμένου, όπως έχει διαμορφωθεί με τις υπογραφείσες συμπληρωματικές συμβάσεις,* ***είναι δυνατή η χορήγηση παράτασης των προθεσμιών προς το συμφέρον του έργου, έστω κι αν η καθυστέρηση των εργασιών οφείλεται σε υπαιτιότητά του.***

***ΣΤΕ 1809/2017:***

Η πράξη κατάπτωσης συνιστά εκτελεστή διοικητική πράξη και υπόκειται σε προσφυγή.

***ΣΤΕ 2604/2014:***

Δημόσια έργα. Κήρυξη του αναδόχου ως εκπτώτου, επιβολή ποινικών ρητρών για υπέρβαση της προθεσμίας περαίωσης του έργου και κατάπτωση της εγγυητικής επιστολής. **Πριν από την έκπτωση, κοινοποιείται στον ανάδοχο Ειδική Πρόσκληση. Η προβλεπόμενη στο άρθρο 46 του π.δ/τος 609/1985 *(που ίσχυε τότε)* Ειδική Διαταγή και η προβλεπόμενη στο άρθρο 47 Ειδική Πρόσκληση αποτελούν αυτοτελείς ενέργειες της ΔΥ και η έκδοση της πρώτης δεν εμποδίζει την έκδοση της δεύτερης.** ……………Η Διοίκηση έχει ευχέρεια, και όχι υποχρέωση, να άρει την απόφαση για την έκπτωση. Η απόφαση περί έκπτωσης της αναιρεσείουσας δεν εξεδόθη καθ’ υπέρβαση των ακραίων ορίων της διακριτικής ευχέρειας της Διοίκησης ή κατά κατάχρηση δικαιώματος.

***ΣΤΕ 1595/2016:***

Έκπτωση του αναδόχου.

* **Για την οριστικοποίησή της απαιτείται η έκδοση και η κοινοποίηση της αποφάσεως της Προϊσταμένης Αρχής, με την οποία απορρίπτεται η ένσταση του αναδόχου.**
* Μετά την οριστική έκπτωση, συντάσσεται επιμέτρηση των εργασιών που έχουν εκτελεσθεί.
* Αν ακυρωθεί η έκπτωση καθίστανται μη νόμιμες οι επιμετρήσεις, ανεξαρτήτως της συνεχίσεως της εργολαβίας από άλλο ανάδοχο.
* Όμοια με την ***αριθ. ΣτΕ 1596/2016 απόφαση*** .

Τέλος:

***ΣτΕ 114/2011:***

Μη νόμιμη η κήρυξη του αναδόχου εκπτώτου από τη σύμβαση έργου, αν υφίσταται συνυπαιτιότητα του κυρίου του έργου στην μη τήρηση των υποχρεώσεων που του επιβλήθηκαν με την ειδική πρόσκληση.

Με εκτίμηση

***ΖΗΣΗΣ ΠΑΠΑΣΤΑΜΑΤΗΣ***

***dimosies-symvaseis.gr***

*Τηλ. Επικοινωνίας : 6945-558980*